Paterna reformarà els vestidors  ‘d’Esport a Paterna’ per a obrir-lo com més prompte millor
12/08/2015

# Paterna reformarà els vestidors ‘d’Esport a Paterna’ per a obrir-lo com més prompte millor

[![Paterna reformarà els vestidors  ‘d’Esport a Paterna’ per a obrir-lo com més prompte millor](/images/noticias/2015/08/esport-paterna.jpg)](/images/noticias/2015/08/esport-paterna.jpg)

12.08.2015

Les instal•lacions esportives municipals, que utilitzaven més de 1.000 veïns al mes, van ser tancades pel PP fa 18 mesos obligant els usuaris a traslladar-se a la Ciutat Esportiva Vinya de l’Andalús

L’alcalde de Paterna, Juan Antonio Sagredo, ha anunciat hui que “els vestidors d’Esport a Paterna van a reformar-se per a poder obrir estes instal•lacions com més prompte millor”. D’esta manera s’ha pronunciat després de firmar l’adjudicació de les obres que milloraran este centre, tancat fa més de 18 mesos per l’anterior equip de Govern del Partit Popular.

El primer edil ha firmat ja l’adjudicació de les obres, en les quals s’invertiran 35.003,28 euros, i que hauran d’estar concloses en el termini de mes i mig. Així es va aprovar també en la Junta de Govern local que va tindre lloc el passat 27 de juliol, en la qual es va adjudicar el contracte d’obra menor per a la reforma dels vestidors.

El primer edil ha recordat que estes instal•lacions esportives, que utilitzaven més de 1.000 veïns i veïnes de Paterna cada mes, van ser tancades per l’anterior Executiu municipal cosa que va obligar els usuaris a traslladar-se a la Ciutat Esportiva Vinya de l’Andalús. “Farem tot el que es puga perquè les instal•lacions municipals tornen a reunir tots els requisits de seguretat per als usuaris i usuàries del centre, per a poder així reobrir-lo com més prompte millor”, ha asseverat Sagredo.

Cal recordar que l’empresa arrendadora d’estes instal•lacions, situades en el número 39 del Carrer Santíssim Crist de la Fe, va esmenar fallades detectades en les instal•lacions, però faltaven per corregir altres deficiències la reparació de les quals depenia de l’ajuntament. “De nou, hem d’arreglar una altra barrabassada de l’anterior equip de Govern que, per deixadesa, va entorpir la pràctica esportiva als veïns de Paterna”, ha lamentat Sagredo.

L’alcalde s’ha compromés que “en el mínim de temps possible Esport a Paterna estiga novament obert, perquè els veïns i veïnes així ho reclamen, i perquè el tancament d’estes instal•lacions va repercutir negativament en les arques públiques, ja que calia continuar pagant el lloguer del local, a raó de 2.323 euros mensuals.